CELEX: 62021CN0527
Language: lt
Date: 2021-08-20 00:00:00
Title: Byla C-527/21 P: 2021 m. rugpjūčio 20 d. XC pateiktas apeliacinis skundas dėl 2021 m. vasario 10 d. Bendrojo Teismo (aštuntoji kolegija) priimto sprendimo byloje T-488/18 XC / Komisija

2021 12 6   
            
            
               LT
            
            
               Europos Sąjungos oficialusis leidinys
            
            
               C 490/20
            
         
      2021 m. rugpjūčio 20 d.XC pateiktas apeliacinis skundas dėl 2021 m. vasario 10 d. Bendrojo Teismo (aštuntoji kolegija) priimto sprendimo byloje T-488/18 XC / Komisija
      
      (Byla C-527/21 P)
      (2021/C 490/19)
      Proceso kalba: italų
      
         Šalys
      
      
         Apeliantas: XC, atstovaujamas avvocato F. Rosi
      
         Kita proceso šalis: Europos Komisija
      
         Apelianto reikalavimai
      
      
                  —
               
               
                  Panaikinti 2021 m. vasario 10 d. Europos Sąjungos Bendrojo Teismo sprendimą XC / Komisija (byla T-488/18).
               
            
                  —
               
               
                  Panaikinti tris pirmojoje instancijoje ginčytus sprendimus arba, nepatenkinus šio reikalavimo, grąžinti bylą Bendrajam Teismui nagrinėti iš naujo.
               
            
                  —
               
               
                  Priteisti iš Komisijos atlyginti žalą, kurios dydį vadovaudamasis teisingumu nustatys Teisingumo Teismas, arba, nepatenkinus šios reikalavimo, grąžinti bylą Bendrajam Teismui nagrinėti iš naujo.
               
            
                  —
               
               
                  Priteisti iš Komisijos visas abiejose instancijose patirtas bylinėjimosi išlaidas, arba, nepatenkinus šio reikalavimo, atidėti bylinėjimosi išlaidų klausimo nagrinėjimą ir grąžinti bylą Bendrajam Teismui nagrinėti iš naujo.
               
            
         Apeliacinio skundo pagrindai ir pagrindiniai argumentai
      
      Apeliacinį skundą sudaro keturios dalys.
      
         Pirma dalis, susijusi su prašymo panaikinti atviro konkurso EPSO/AD/356/18 rezervo sąrašą atmetimu (skundžiamo sprendimo 173–182 punktai)
      
      Šiuo klausimu apeliantas nurodo, kad pažeistas rungimosi principas, pažeisti ir klaidingai taikyti iš jurisprudencijos kylantys principai, kiek tai susiję su viešojo konkurso rezervo sąrašo panaikinimu, pažeistas Europos Sąjungos pagrindinių teisių chartijos 47 straipsnis, kiek tai susiję su veiksminga teismine gynyba, skundžiamas sprendimas nepakankamai motyvuotas ir nelogiškas, taip pat iškraipytos ir pakeistos bylos faktinės aplinkybės.
      
         Antra dalis, susijusi su prašymo panaikinti 2018 m. birželio 19 d. Komisijos sprendimą C(2018) 3969 dėl galimybės susipažinti su dokumentais, atmetimu (skundžiamo sprendimo 141–172 punktai)
      
      Apeliantas nurodo, kad pažeisti teisės principai, nustatyti Sprendime Alexandrou / Komisija (byla T-515/14 P), pažeisti Europos teisės vieningumo ir nuoseklumo principai, pažeistas Reglamento Nr. 1049/2001 (1) 4 straipsnis, padarytas procedūros pažeidimas, nes dėl dalies ieškinio reikalavimų nebuvo priimtas sprendimas, taip pat pakeistos ir iškraipytos bylos faktinės aplinkybės.
      
         Trečia dalis, susijusi su prašymo panaikinti 2017 m. gruodžio 4 d. atviro konkurso EPSO/AD/338/17 vertinimo komisijos sprendimą neleisti ieškovui dalyvauti kitame konkurso etape atmetimu (skundžiamo sprendimo 78–99 punktai)
      
      Apeliantas šiuo klausimu nurodo, kad klaidingai taikytas Europos Sąjungos pareigūnų tarnybos nuostatų 1d straipsnis ir Direktyvos 2000/43/EB (2) 8 straipsnio 1 dalis, skundžiamas sprendimas akivaizdžiai nelogiškas, padaryta akivaizdi vertinimo klaida ir pažeistas Tarnybos nuostatų 1d straipsnis.
      
         Ketvirta dalis, susijusi su žalos atlyginimu ir bylinėjimosi išlaidomis (skundžiamo sprendimo 183–198 punktai)
      
      Apeliantė teigia, kad Bendrojo Teismo sprendimo dalys dėl žalos atlyginimo ir bylinėjimosi išlaidų taip pat turi būti panaikintos, nes jos glaudžiai susijusios su prašymų panaikinti ginčijamus sprendimus atmetimu pirmojoje instancijoje.
      
         (1)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331).
      
         (2)  2000 m. birželio 29 d. Tarybos direktyva 2000/43/EB įgyvendinanti vienodo požiūrio principą asmenims nepriklausomai nuo jų rasės arba etninės priklausomybės (OL L 180, 2000, p. 22; 2004 m. specialusis leidimas lietuvių k., 20 sk., 1 t., p. 23).